ΙΑΤΡΕΙΟ ΠΟΛΥΚΥΣΤΙΚΗΣ ΝΟΣΟΥ ΤΩΝ ΝΕΦΡΩΝ



	Η πολυκυστική νόσος των νεφρών (ΠΚΝ), η κληρονομούμενη με επικρατούντα χαρακτήρα, είναι το πιο συχνό γενετικό νόσημα των νεφρών (4η αιτία νεφρικής ανεπάρκειας τελικού σταδίου, διεθνώς). Οφείλεται σε μεταλλάξεις συγκεκριμένων γονιδίων (κυρίως των PKD1 και PKD2) που κληρονομούνται από τον ένα γονέα προς τα παιδιά και οδηγούν στη δημιουργία πολλαπλών νεφρικών κύστεων με συνέπεια τη νεφρική δυσλειτουργία και ανεπάρκεια (και με συστηματικές συνέπειες όπως υπέρταση, ηπατικές κύστεις και πιθανώς εγκεφαλικά ανευρύσματα).

Το Ιατρείο της Πολυκυστικής Νόσου των Νεφρών λειτουργεί από το 2018 με υπεύθυνο Νεφρολόγο, τον Διευθυντή του Ε.Σ.Υ., κ. Τσιρπανλή Γεώργιο, στα πλαίσια του Νεφρολογικού Τμήματος του Γενικού Νοσοκομείου Αθηνών «Γ. Γεννηματάς». Την ίδια χρονική περίοδο (2018) άρχισαν να λειτουργούν για πρώτη φορά διεθνώς, ειδικά ιατρεία αναφοράς για τη νόσο, με αφορμή την έγκριση από τον F.D.A στις Η.Π.Α. και τον Ε.Μ.Α. στην Ε.Ε. της πρώτης ειδικής θεραπείας με το φάρμακο τολβαπτάνη. 
Από τότε, το συγκεκριμένο ιατρείο, έχει διαμορφωθεί σε ειδικό ιατρείο αναφοράς για την ΠΚΝ, πανελλαδικά. Σήμερα (έτος 2026) παρακολουθούνται > 500 ασθενείς με ΠΚΝ, με >100 από τους αυτούς να  λαμβάνουν, βάσει πρωτοκόλλου, τολβαπτάνη. Οι ασθενείς αυτοί προέρχονται από όλα τα γεωγραφικά διαμερίσματα της χώρας. 



Στο ιατρείο
· Επιβεβαιώνεται (ή αποκλείεται) η διάγνωση της νόσου με στοιχεία από το οικογενειακό-ατομικό ιστορικό και τα εργαστηριακά-απεικονιστικά ευρήματα.
· Σταδιοποιείται η νόσος σύμφωνα με την ταξινόμηση κατά Mayo Clinic.
· Γίνεται προγνωστική εκτίμηση (όσον αφορά τη νεφρική λειτουργία) βάσει των ανωτέρω στοιχείων και του γενετικού ελέγχου (εφ όσον είναι διαθέσιμος). 
· Δίνονται οδηγίες για τη μη-ειδική αγωγή των ασθενών (ρύθμιση-παρακολούθηση υπέρτασης, ενδεικνυόμενη ποσότητα ύδατος, διατροφή, βάρος σώματος, αποφυγή άλλων νεφροτοξικών παραγόντων κ.λπ.)
· Σταθμίζεται εάν υπάρχει ένδειξη για έναρξη αγωγής με τολβαπτάνη. Ζητείται το φάρμακο από τον ΕΟΠΥΥ και βάσει πρωτοκόλλου χορηγείται, υπό παρακολούθηση, στην/στον ασθενή.
· Δίνονται οδηγίες για τη διερεύνηση των υπόλοιπων συστηματικών εκδηλώσεων της νόσου (ηπατική πολυκυστική νόσος, εγκεφαλικά ανευρύσματα, καρδιολογικά προβλήματα κ.ά) εφ όσον υπάρχουν ενδείξεις. 

· Γίνεται σύσταση για γενετικό έλεγχο με σκοπό την εξατομικευμένη διάγνωση ακριβείας για τη νόσο. Παρέχεται συμβουλευτική βάσει του αποτελέσματος του γενετικού ελέγχου. 


· Εκτιμάται η νεφρική πρόγνωση της/του ασθενούς, ανάλογα με το είδος και τη βαρύτητα της μετάλλαξης όταν το αποτέλεσμα είναι θετικό.
· Δίνονται συμβουλές οικογενειακού προγραμματισμού. Βάσει του γενετικού ελέγχου η κληρονόμηση της μετάλλαξης προς τα παιδιά μπορεί να αποφευχθεί. 
· Δίνεται η δυνατότητα αποκλεισμού ή διάγνωσης της νόσου στα άλλα μέλη της οικογένειας.

· Διερευνάται ολόκληρη η οικογένεια για τη νόσο (βάσει ιστορικού, απεικονιστικού και γενετικού ελέγχου). Η ίδια μετάλλαξη υπάρχει και σε άλλα μέλη της οικογένειας (εκτός εάν η νόσος εμφανίστηκε για πρώτη φορά, de novo, στην/στον πάσχοντα)
· [bookmark: _GoBack]Ιδιαίτερα, παιδιά της/του πάσχοντος τα οποία πρέπει να ελέγχονται για ύπαρξη ή όχι υπέρτασης ήδη από την ηλικία των 5 ετών, εφ όσον έχουν κληρονομήσει τη μετάλλαξη (έλεγχος με γενετικό έλεγχο)

· Παρέχεται, όπως ήδη αναφέρθηκε, πληροφόρηση-συμβουλευτική για τον οικογενειακό προγραμματισμό των πασχόντων που βρίσκονται σε αναπαραγωγική ηλικία.

· Τέλος, παρέχεται πληροφόρηση για επικείμενες νέες θεραπείες για τη νόσο που βρίσκονται σε προ-κλινικό στάδιο.



Η πρόσβαση στο ιατρείο, γίνεται κατόπιν επικοινωνίας με τον ιατρό κ. Τσιρπανλή Γεώργιο
(για αρχική λήψη ιστορικού που επιβεβαιώνει ότι η/ο ασθενής έχει μεγάλη πιθανότητα να έχει τη νόσο αλλά και για οδηγίες για απεικονιστικό έλεγχο που απαιτείται να υπάρχει κατά την επίσκεψη) 
Στο τηλέφωνο 213 2032225, πρωινές ώρες.
